KIRJALLINEN KYSYMYS P-2017/99 esittäjä(t): Mihail Papayannakis (GUE/NGL) komissiolle. Toisesta yhteisön tukikehyksestä rahoitettavien hankkeiden laatutarkastuksia koskeva kertomus.



Virallinen lehti nro 280 E , 03/10/2000 s. 0005 - 0006



KIRJALLINEN KYSYMYS P-2017/99 esittäjä(t): Mihail Papayannakis (GUE/NGL) komissiolle (28. lokakuuta 1999) Aihe: Toisesta yhteisön tukikehyksestä rahoitettavien hankkeiden laatutarkastuksia koskeva kertomus Vastauksessa, jonka silloinen komission jäsen Monika Wulf-Mathies antoi 13.10.1998 kysymykseeni E-2176/98(1), mainitaan, että yhteisön osarahoittamia hankkeita koskevan riippumattoman laadunvalvontajärjestelmän ESPELin ensimmäisessä neljännesvuosittaisessa raportissa todetaan eri hankkeita koskevien laatuongelmien esiintyminen ja että ESPEL ryhtyy toisesta yhteisön tukikehyksestä rahoitettavien hankkeiden järjestelmällisiin ja perinpohjaisiin tarkastuksiin. Kun otetaan huomioon Kreikan moottoriteillä sattuvien työn huonosta laadusta ja riittämättömistä valvontajärjestelmistä johtuvien onnettomuuksien suuri määrä, kysyn komissiolta, minkälaisia tuloksia ESPELin tarkastuksista on tähän mennessä saatu, missä hankkeissa on havaittu huonoa työn laatua tai puutteita, ovatko urakoitsijat korjanneet puutteet ja kenen kustannuksella sekä mihin taloudellisiin, kurinpidollisiin, oikeudellisiin tai muihin hallinnollisiin toimiin (kuten mustien listojen laatimiseen) komissio aikoo ryhtyä laiminlyönneistä ja huonosta työn laadusta vastuussa olevien suhteen? (1) EYVL C 96, 8.4.1999, s. 51 ja EYVL C 135, 14.5.1999, s. 16. Michel Barnierin komission puolesta antama täydentävä vastaus (21. helmikuuta 2000) Kreikan viranomaisilta saatujen tietojen mukaan riippumaton laadunvalvontajärjestelmä (ESPEL) tarkasti järjestelmällisesti heinäkuun 1998 ja heinäkuun 1999 välisenä aikana 339 tiehanketta, jotka oli yhteisrahoitettu Kreikassa yhteisön toisen tukikehyksen perusteella ohjelmakaudella 19941999. Valvonnasta saatiin seuraavat tulokset: 34 prosentissa hankkeita ei ole moittimista tai niissä on vain vähäisiä puutteita, jotka urakoitsijat korjaavat (hankkeiden I laatuluokka); 61 prosentissa hankkeita on merkittäviä puutteita, jotka eivät vaikuta turvallisuuteen, mutta aiheuttavat suuria ylimääräisiä huoltokustannuksia, jotka vähennetään kyseisille toimeenpanijoille suoritettavista maksuista (hankkeiden II laatuluokka); 18 hankkeessa on vakavia puutteita, joita ei voida korjata, ja urakoitsijoiden on tehtävä työt uudelleen omalla kustannuksellaan (hankkeiden III laatuluokka). Luettelo kyseisistä hankkeista, joiden asiakirja-aineiston talousministeriö lähettää suoraan yleiselle syyttäjävirastolle, toimitetaan suoraan arvoisalle parlamentin jäsenelle ja parlamentin pääsihteeristölle. Moottoriteiden tilanne on seuraava: 21 Egnatiassa tarkastetusta sopimuksesta 16 kuuluu ensimmäiseen ja viisi toiseen laatuluokkaan. Pathessa tarkastetuista 12 sopimuksesta 8 kuuluu ensimmäiseen, kolme toiseen ja yksi kolmanteen laatuluokkaan. Komissiolla ei tällä hetkellä ole käytettävissään konkreettisia tietoja eri asiakirja-aineistojen tilanteesta. Kreikan viranomaiset ovat kuitenkin antaneet komissiolle tiedoksi, että virheet on useissa tapauksissa jo korjattu tai kyseisistä töistä suoritettavia maksuja vähennetty. Toisaalta edellä mainittujen tarkastajien suorittamalla valvonnalla saataisiin ajan tasalla oleva rekisteri julkisten töiden yrityksistä, jotka eivät noudata kyseistä menettelyä. Komissio aikoo kehottaa Kreikan viranomaisia seuraamaan tarkoin tilannetta ja toimittamaan yksityiskohtaiset tiedot määrätyistä seuraamuksista sekä tilanteen vaikutuksista talousarvioon.